钦定古今图书集成/明伦汇编/氏族典/第619卷 > 《凌迪知万姓统谱》 > 术甲脱鲁灰
## 钦定古今图书集成/明伦汇编/氏族典/第619卷 > 《凌迪知万姓统谱》 > 术甲脱鲁灰

按《金史术甲脱鲁灰传》：“脱鲁灰，上京人，世为北京路
部长。其先有开国功，授北京路宋阿荅阿猛安。脱鲁
灰自幼袭爵。贞祐二年，宣宗迁汴，率本部兵赴中都
扈从。上喜，特授御前马步军都总领。宋人略南鄙，命
同签枢密院事。时全将大军南伐，脱鲁灰率本部屡
摧宋兵，破城寨，以功遥授武昌军节度使、元帅右都”
监，行蔡、息等路元帅府事。既而，宋人有因畜牧越境
者，逻卒擒之，法当械送朝廷。脱鲁灰曰：“国家自迁都
以来，境土日蹙，民力雕耗，幸边无事，人稍得息。若戮
此曹，则边衅复生，兵连祸结矣。不如释之，以绝兵端。”
哀宗即位，授镇南节度使、蔡州管内观察使、行户工
部尚书。时大元兵入陕西，乃上章曰：“宋人与我为仇
敌。”“以力屈自保，非其本心。今陕西被兵，河南出师，
转战，连年不绝，兵死于阵，民疲于役，国力竭矣。寿、泗
一带，南接旴、楚，红袄贼，李全巢穴也。万一宋人谍知，
与全乘虚而入，腹背受敌，非计之得者也。臣已令所
部沿边警斥，以备非常。宜敕寿、泗帅臣，谨斥堠，严烽
燧，常若敌至，此兵所谓无恃其不来，恃吾有以待之
之道也。”上是而行之。二年秋，传言宋人将入侵，农司
令民先期刈禾。脱鲁灰曰：“夫民所恃以仰事俯育者，
秋成而已。今使秋无所获，国何以仰？民何以给？”遂遣
军巡逻，听民待熟而刈，宋人卒不入寇。谍者又报光
州汪太尉将以八月发兵来取真阳，议者请籍丁男
以备，脱鲁灰曰：“汪太尉恇怯人耳，宁敢为此？必奸人
声言来寇，欲使吾民废务也，不可信。”已而果然。叛人
焦风子者，沿河南北屡为反复，朝廷授以提控之职，
令将三千人入戍，遂平。四年春，风子谋率其众入宋，
脱鲁灰策之，以兵数千伏鄱阳道。贼果夜出此途，伏
发，殪之。七年，大元兵攻蓝关，至八渡仓退，举朝皆贺，
以为无事。脱鲁灰独言曰：“潼关险隘，兵精足用。然商、
洛以南，濒于宋境，大山重复，宋人不知守，国家亦不
能逾宋境屯戍。大兵若由散关入兴元，下金、房，绕出
汉、襄，北入邓鄙，则大事去矣。宜与宋人释怨，谕以辅
车之势，唇亡齿寒，彼必见从，据其险要，以备其来，不
然必败。”是秋，改授小关子元帅，屯商州大吉口。九年
春，从行省参政徒单吾典，将潼关兵入援，至商山，遇
雪，大兵邀击之，士卒饥冻不能战而溃。脱鲁灰被执，
不屈，拔佩刀自杀。